ເກົາຫຼີໃຕ້ ໂຈະຮັບຄົນງານ ຈາກຫວຽດນາມ
ເກົາຫຼີໃຕ້ສັ່ງໃຫ້ໂຈະ ຮັບຄົນງານຫວຽດນາມ ຊົ່ວຄາວ ຍ້ອນພວກຄົນງານ ທີ່ວີຊ່າໝົດອາຍຸແລ້ວ ບໍ່ກັບຄືນປະເທດ
ເກົາຫຼີໃຕ້ໄດ້ສັ່ງໂຈະການຮັບເອົາພວກຄົນງານຮັບເຊີນຈາກຫວຽດນາມເປັນການຊົ່ວຄາວຍ້ອນ ຄົນງານຫຼາຍໆຄົນໄດ້ຫາຍໂຕໄປຫຼັງຈາກວີຊ່າຂອງພວກເຂົາເຈົ້າໝົດອາຍຸ ເຈົ້າໜ້າທີ່ເກົາຫຼີໃຕ້ກ່າວໃນມື້ພຸດວານນີ້ວ່າ ທາງກຸງໂຊລໄດ້ຢຸດເຊົາອະນຸຍາດໃຫ້ຊາວຫວຽດ ນາມສອບເສັງກ່ຽວກັບພາສາເກົາຫຼີຕື່ມອີກ ຊຶ່ງເປັນຂໍ້ບັງຄັບ ກ່ອນທີ່ຈະຮັບເອົາພວກຄົນງານ ຊົ່ວຄາວເຂົ້າໄປເຮັດວຽກນັ້ນ ມີຄົນງານຊາວຫວຽດນາມ 4,000 ກວ່າຄົນ ໄດ້ເຂົ້າໄປເຮັດວຽກຢູ່ໃນເກົາຫຼີໃຕ້ໃນປີ 2004 ແລະ 2005 ຜ່ານມາ ພາຍໃຕ້ໂຄງການທີ່ອະນຸຍາດໃຫ້ພວກຄົນງານເຫຼົ່ານີ້ເຮັດວຽກຢູ່ທີ່ເກົາ ຫຼີໃຕ້ໄດ້ດົນເຖິງ 6 ປີ ແຕ່ໃນຕອນທ້າຍຂອງປີທີ 6 ມີຄົນງານຫວຽດນາມປະມານເຄິ່ງນຶ່ງທໍ່ ນັ້ນ ໄດ້ເດີນທາງກັບຄືນປະເທດ ເຈົ້າໜ້າທີ່ເກົາຫຼີໃຕ້ກ່າວວ່າ ຕົນຈະບໍ່ທຳການສອບເສັງຕື່ມອີກຈົນກວ່າຈຳນວນພວກລັກລອບ ຢູ່ຕໍ່ຢ່າງຜິດກົດໝາຍເຫຼົ່ານີ້ຈະຫຼຸດລົງ ເກົາຫຼີໃຕ້ໄດ້ຮັບເອົາພວກຄົນງານຕ່າງດ້າວ ຈຳນວນຫຼາຍໝື່ນຄົນ ຮວມທັງຊາວຫວຽດນາມ ປະມານ 60,000 ຄົນພາຍໃຕ້ໂຄງການຄົນງານຮັບເຊີນ ແຜນການດັ່ງກ່າວແມ່ນຖືກມອງ ກັນວ່າ ເປັນຄວາມຈຳເປັນທາງດ້ານເສດຖະກິດຍ້ອນວ່າພວກຄົນງານເກົາຫຼີໃຕ້ຈຳນວນຫຼວງ ຫຼາຍໄດ້ປະຕິເສດບໍ່ຍອມຮັບເອົາວຽກງານທີ່ເປື້ອນເປິະຫຼືເປັນອັນຕະລາຍ ໂຄງການນີ້ ກໍມີຄວາມສຳຄັນຄືກັນສຳລັບຫວຽດນາມ ຊຶ່ງໄດ້ສົ່ງພວກຄົນງານຈຳນວນຫຼາຍ ແສນຄົນໄປຍັງຕ່າງປະເທດນັ້ນ ທະນາຄານໂລກກະປະມານວ່າ ເງິນທີ່ສົ່ງກັບຄືນປະເທດ ຈາກພວກຄົນງານທີ່ເຮັດວຽກເຮັດການຢູ່ໃນຕ່າງປະເທດແມ່ນປະກອບເປັນ 7% ຂອງຍອດ ຜົນຜະລິດຮວມແຫ່ງຊາດຫຼື GDP ຂອງຫວຽດນາມ